א הַמּוֹצִיא דָּבָר מֵרְשׁוּת הַיָּחִיד לִרְשׁוּת הָרַבִּים, אוֹ מֵרְשׁוּת הָרַבִּים לִרְשׁוּת הַיָּחִיד--אֵינוּ חַיָּב, עַד שֶׁיּוֹצִיא מִמֶּנּוּ שֵׁעוּר שֶׁמּוֹעִיל כְּלוּם; וְאֵלּוּ הֶן, שֵׁעוּרֵי הַהוֹצָאָה. הַמּוֹצִיא אֹכָלֵי אָדָם--כִּגְרֹגֶּרֶת, וּמִצְטָרְפִין זֶה עִם זֶה: וְהוּא שֶׁיִּהְיֶה כִּגְרֹגֶּרֶת מִן הָאֹכֶל עַצְמוֹ, חוּץ מִן הַקְּלִפִּים וְהַגַּרְעִנִּין וְהָעֻקְצִין וְהַסֻּבִּין וְהַמֻּרְסָן.
ב יַיִן, כְּדֵי רֹבַע רְבִיעִית; וְאִם הָיָה קָרוּשׁ, כַּזַּיִת. חֲלֵב בְּהֵמָה טְהוֹרָה, כְּדֵי גְּמִיאָה; וַחֲלֵב טְמֵאָה, כְּדֵי לִכְחֹל עַיִן אַחַת. חֲלֵב אִשָּׁה וְלֹבֶן בֵּיצָה, כְּדֵי לִתֵּן בִּמְשִׁיפָה. שֶׁמֶן--כְּדֵי לָסוּךְ אֵבֶר קָטָן, שְׁהוּא אֶצְבָּע קְטַנָּה שֶׁלְּרֶגֶל קָטָן בֶּן יוֹמוֹ. טַל, כְּדֵי לָשׁוּף אֶת הַקִּלּוֹרִית; וְקִלּוֹר, כְּדֵי לָשׁוּף בְּמַיִם. וּמַיִם, כְּדֵי לִרְחֹץ פְּנֵי מְדוֹכָה. דְּבַשׁ, כְּדֵי לִתֵּן עַל כָּל רֹאשׁ הַכָּתִית. דָּם, וּשְׁאָר כָּל הַמַּשְׁקִין, וְכָל הַשּׁוֹפְכִין--כְּדֵי רְבִיעִית.
ג תֶּבֶן תְּבוּאָה, כִּמְלוֹא פִּי פָּרָה. תֶּבֶן קָטְנָיוֹת, כִּמְלוֹא פִּי גָּמָל. וְאִם הוֹצִיא תֶּבֶן קָטְנָיוֹת לְהַאֲכִילוֹ לְפָרָה, כִּמְלוֹא פִּי פָּרָה--חַיָּב: שֶׁאֲכִילָה עַל יְדֵי הַדֹּחַק, שְׁמָהּ אֲכִילָה. עָמִיר, כִּמְלוֹא פִּי טָלֶה. עֲשָׂבִים, כִּמְלוֹא פִּי גְּדִי. עַלֵּי שׁוּם וְעַלֵּי בְּצָלִים--אִם הָיוּ לַחִים, כִּגְרֹגֶּרֶת מִפְּנֵי שְׁהֶן אֹכָלֵי אָדָם; וִיבֵשִׁים, כִּמְלוֹא פִּי גְּדִי. וְאֵין מִצְטָרְפִין זֶה עִם זֶה לַחֹמֶר שֶׁבָּהֶן, אֲבָל מִצְטָרְפִין לַקַּל שֶׁבָּהֶן. כֵּיצַד: הוֹצִיא תֶּבֶן תְּבוּאָה וְקָטְנִית--אִם יֵשׁ בִּשְׁנֵיהֶם כִּמְלוֹא פִּי פָּרָה, פָּטוּר; כִּמְלוֹא פִּי גָּמָל, חַיָּב. וְכֵן כָּל כַּיּוֹצֶא בְּזֶה, לְעִנְיַן הַשַּׁבָּת.
ד הַמּוֹצִיא עֵצִים--כְּדֵי לְבַשַּׁל כִּגְרֹגֶּרֶת מִבֵּיצַת הַתֻּרְנְגוֹלִים, טְרוּפָה בְּשֶׁמֶן וּנְתוּנָה בְּאִלְפָס. הַמּוֹצִיא קָנֶה, כְּדֵי לַעֲשׂוֹת קֻלְמוֹס הַמַּגִּיעַ לְרָאשֵׁי אֶצְבְּעוֹתָיו; וְאִם הָיָה עָבֶה אוֹ מְרֻסָּס, שֵׁעוּרוֹ כְּעֵצִים.
ה הַמּוֹצִיא תְּבָלִין, כְּדֵי לְתַבַּל בֵּיצָה; וּמִצְטָרְפִין זֶה עִם זֶה. פַּלְפֶּלֶת, כָּל שְׁהוּא. עִטְרָן, כָּל שְׁהוּא. רֵיחַ טוֹב, כָּל שְׁהוּא. רֵיחַ רָע, כָּל שְׁהוּא. מִינֵי בְּשָׂמִים, כָּל שְׁהֶן. אַרְגָּמָן טוֹב, כָּל שְׁהוּא. בְּתוּלַת הַוֶּרֶד, אַחַת. מִינֵי מַתְּכוֹת הַקָּשִׁים כְּגוֹן נְחֹשֶׁת וּבַרְזֶל, כָּל שְׁהֶן. מֵעֲפַר הַמִּזְבֵּחַ, וּמֵאַבְנֵי הַמִּזְבֵּחַ, וּמִמְּקַק סְפָרִים, וּמִמְּקַק מִטְפְּחוֹתֵיהֶן--כָּל שְׁהֶן, מִפְּנֵי שֶׁמַּצְנִיעִין אוֹתָם לִגְנִיזָה. גַּחֶלֶת, כָּל שְׁהוּא; וְהַמּוֹצִיא שַׁלְהֶבֶת, פָּטוּר.
ו הַמּוֹצִיא זֵרְעוֹנֵי גִּנָּה שְׁאֵינָן נֶאֱכָלִין לָאָדָם, שֵׁעוּרָן פָּחוּת מִכִּגְרֹגֶּרֶת--מִזֶּרַע קִשּׁוּאִין, שְׁנַיִם; וּמִזֶּרַע הַדַּלּוּעִין, שְׁנַיִם; מִזֶּרַע פּוֹל הַמִּצְרִי, שְׁנַיִם. הַמּוֹצִיא סֻבִּין, כְּדֵי לִתֵּן עַל פִּי כּוּר שֶׁלְּצוֹרְפֵי זָהָב. הַמּוֹצִיא מֻרְסָן--אִם לַאֲכִילָה, שֵׁעוּרוֹ כִּגְרֹגֶּרֶת; לַבְּהֵמָה, שֵׁעוּרוֹ כִּמְלוֹא פִּי גְּדִי; לִצְבִיעָה, כְּדֵי לִצְבֹּעַ בֶּגֶד קָטָן. לוֹלַבֵּי זְרָדִין וְהַחַרּוּבִין--עַד שֶׁלֹּא יַמְתִּיקוּ, כִּגְרֹגֶּרֶת; וּמִשֶּׁיַּמְתִּיקוּ, כִּמְלוֹא פִּי גְּדִי. אֲבָל הַלּוּף וְהַחַרְדָּל וְהַתֻּרְמוֹסִין וּשְׁאָר כָּל הַנִּכְבָּשִׁין--בֵּין שֶׁיַּמְתִּיקוּ בֵּין שֶׁלֹּא יַמְתִּיקוּ, כִּגְרֹגֶּרֶת.
ז הַמּוֹצִיא גַּרְעִנִּין--אִם לַאֲכִילָה, חָמֵשׁ; וְאִם לְהַסָּקָה, הֲרֵי הֶן כְּעֵצִים; וְאִם לְחֶשְׁבּוֹן, שְׁתַּיִם; וְאִם לִזְרִיעָה, שְׁתַּיִם. הַמּוֹצִיא אֵזוֹב לְאֹכָלִים, כִּגְרֹגֶּרֶת; לַבְּהֵמָה, כִּמְלוֹא פִּי גְּדִי; לְעֵצִים, כְּשֵׁעוּר הָעֵצִים; לְהַזָּיָה, כְּשֵׁעוּר הַזָּיָה.
ח הַמּוֹצִיא קְלִפֵּי אֱגוֹזִין, וּקְלִפֵּי רִמּוֹנִים, אִסְטִיס, וּפוּאָה, וּשְׁאָר הַצּוֹבְעִין--כְּדֵי לִצְבֹּעַ בָּהֶן בֶּגֶד קָטָן, כַּסְּבָכָה שֶׁמַּנִּיחִין הַבָּנוֹת עַל רָאשֵׁיהֶן. וְכֵן הַמּוֹצִיא מֵי רַגְלַיִם בֶּן אַרְבָּעִים יוֹם, אוֹ נֶתֶר אֲלֶכְסַנְדַּרְיָה, אוֹ בּוֹרִית, קִימוּנְיָא, וְאַשְׁלָג, וּשְׁאָר כָּל הַמְּנַקִּין--כְּדֵי לְכַבַּס בָּהֶן בֶּגֶד קָטָן, כַּסְּבָכָה. הוֹצִיא סַמָּמְנִין שְׁרוּיִין, כְּדֵי לִצְבֹּעַ בָּהֶן דֻּגְמָה לְאוֹרֵג.
ט הַמּוֹצִיא דְּיוֹ עַל הַקֻּלְמוֹס, שֵׁעוּרוֹ כְּדֵי לִכְתֹּב מִמֶּנּוּ שְׁתֵּי אוֹתִיּוֹת; אֲבָל אִם הוֹצִיא הַדְּיוֹ בִּפְנֵי עַצְמוֹ, אוֹ בְּקֶסֶת--צָרִיךְ שֶׁיִּהְיֶה בּוֹ יָתֵר עַל זֶה, כְּדֵי שֶׁיַּעֲלֶה מִמֶּנּוּ עַל הַקֻּלְמוֹס כְּדֵי לִכְתֹּב שְׁתֵּי אוֹתִיּוֹת. הָיָה בַּקֶּסֶת כְּדֵי אוֹת אַחַת, וּבַקֻּלְמוֹס כְּדֵי אוֹת אַחַת, אוֹ בַּדְּיוֹ לְבַדּוֹ כְּדֵי אוֹת אַחַת, וּבַקֻּלְמוֹס כְּדֵי אוֹת אַחַת--הֲרֵי זֶה סָפֵק. הוֹצִיא שְׁתֵּי אוֹתִיּוֹת וּכְתָבָן כִּשְׁהוּא מְהַלֵּךְ, חַיָּב--כְּתִיבָתָן, זוֹ הִיא הַנָּחָתָן. הוֹצִיא אוֹת אַחַת וּכְתָבָהּ, וְחָזַר וְהוֹצִיא אוֹת שְׁנִיָּה וּכְתָבָהּ--פָּטוּר, שֶׁכְּבָר חֲסֵרָה הָאוֹת הָרִאשׁוֹנָה.
י הַמּוֹצִיא כֹּחַל בֵּין לִרְפוּאָה בֵּין לְתַכְשִׁיט, כְּדֵי לִכְחֹל עַיִן אַחַת; וּבִמְקוֹם שְׁאֵין דַּרְכָּן לְהִתְקַשַּׁט אֵלָא בִּכְחִילַת שְׁתֵּי עֵינַיִם, וְהוֹצִיאוֹ לְהִתְקַשַּׁט--עַד שֶׁיּוֹצִיא כְּדֵי לִכְחֹל שְׁתֵּי עֵינַיִם. זֶפֶת וְגָפְרִית, כְּדֵי לַעֲשׂוֹת נֶקֶב. שַׁעְוָה, כְּדֵי לִתֵּן עַל פִּי נֶקֶב קָטָן. דֶּבֶק, כְּדֵי לִתֵּן בְּרֹאשׁ הַשַּׁבְשֶׁבֶת. רְבָב, כְּדֵי לִמְשֹׁחַ תַּחַת רָקִיק כַּסֶּלַע.
יא הַמּוֹצִיא אֲדָמָה, כְּדֵי לַעֲשׂוֹת חוֹתָם הָאִגֶּרֶת. טִיט, כְּדֵי לַעֲשׂוֹת פִּי כּוּר. זֵבֶל אוֹ חוֹל דַּק, כְּדֵי לְזַבַּל כְּרֵשָׁה. חוֹל גָּס, כְּדֵי לְעָרַב עִם מְלוֹא כַּף שֶׁלַּסַּיָּדִין סִיד. חַרְסִית, כְּדֵי לַעֲשׂוֹת פִּי כּוּר שֶׁלְּצוֹרְפֵי זָהָב. שֵׂעָר, כְּדֵי לְגַבַּל טִיט לַעֲשׂוֹת פִּי כּוּר שֶׁלְּצוֹרְפֵי זָהָב. סִיד, כְּדֵי לָסוּד אֶצְבָּע קְטַנָּה שֶׁבַּבָּנוֹת. עָפָר וְאֵפֶר, כְּדֵי לְכַסּוֹת דַּם צִפּוֹר קְטַנָּה. צְרוֹר אֶבֶן, כְּדֵי לִזְרֹק בַּבְּהֵמָה וְתַרְגִּישׁ--וְהוּא, מִשְׁקַל עֲשָׂרָה זוּזִים. חֶרֶס, כְּדֵי לְקַבַּל בּוֹ רְבִיעִית.
יב הַמּוֹצִיא חֶבֶל, כְּדֵי לַעֲשׂוֹת אֹזֶן לַקֻּפָּה. גֳּמִי, כְּדֵי לַעֲשׂוֹת תְּלוּי לְנַפָה וְלִכְבָרָה. הַוְצִין, כְּדֵי לַעֲשׂוֹת אֹזֶן לִכְפִיפָה מִצְרִית. סִיב, כְּדֵי לִתֵּן עַל פִּי מַשְׁפֵּךְ קָטָן שֶׁלַּיַּיִן. מוֹכִין, כְּדֵי לַעֲשׂוֹת כַּדּוּר כָּאֱגוֹז. עֶצֶם, כְּדֵי לַעֲשׂוֹת תַּרְוָד. זְכוֹכִית--כְּדֵי לִגְרֹד בָּהּ רֹאשׁ הַכַּדְכַּד, עַד שֶׁיִּפְצַע שְׁתֵּי נִימוֹת כְּאַחַת.
יג הַמּוֹצִיא שְׁתֵּי נִימִין מִזְּנַב הַסּוּס וּמִזְּנַב הַפָּרָה, חַיָּב. הוֹצִיא אַחַת מִן הַקָּשָׁה שֶׁבַּחֲזִיר, חַיָּב. נִצְרֵי דֶּקֶל, וְהֶן חוּטֵי הָעֵץ--שְׁתַּיִם; חוֹרֵי דֶּקֶל, וְהֶן קְלִפֵּי הֶחָרִיּוֹת--אַחַת. מִצֶּמֶר גֶּפֶן, וּמִצֶּמֶר כָּלָךְ, וְצֶמֶר גְּמַלִּים וְאַרְנָבִים וְחַיָּה שֶׁבַּיָּם, וּשְׁאָר כָּל הַנִּטְוִין--כְּדֵי לִטְווֹת חוּט אֹרֶךְ אַרְבָּעָה טְפָחִים. הַמּוֹצִיא מִן הַבֶּגֶד, אוֹ מִן הַשָּׂק, אוֹ מִן הָעוֹר--כְּשֵׁעוּרָן לַטֻּמְאָה, כָּךְ שֵׁעוּרָן לַהוֹצָאָה: הַבֶּגֶד, שְׁלוֹשָׁה עַל שְׁלוֹשָׁה; הַשָּׂק, אַרְבָּעָה עַל אַרְבָּעָה; הָעוֹר, חֲמִשָּׁה עַל חֲמִשָּׁה.
יד הַמּוֹצִיא עוֹר שֶׁלֹּא נִתְעַבַּד כְּלָל, אֵלָא עֲדַיִן הוּא רַךְ--שֵׁעוּרוֹ, כְּדֵי לָצוּר מִשְׁקֹלֶת קְטַנָּה שֶׁמִּשְׁקָלָהּ שֶׁקֶל. הָיָה מָלוּחַ, וַעֲדַיִן לֹא נַעֲשָׂה בְּקֶמַח וְלֹא בְּעַפְצָא--שֵׁעוּרוֹ, כְּדֵי לַעֲשׂוֹת קָמִיעַ. הָיָה עָשׂוּי בְּקֶמַח, וַעֲדַיִן לֹא נִתְעַבַּד בְּעַפְצָא--שֵׁעוּרוֹ, כְּדֵי לִכְתֹּב עָלָיו אֶת הַגֶּט. נִגְמַר עִבּוּדוֹ--שֵׁעוּרוֹ, חֲמִשָּׁה עַל חֲמִשָּׁה.
טו הַמּוֹצִיא קֶלֶף מְעֻבָּד, כְּדֵי לִכְתֹּב עָלָיו פָּרָשַׁת שְׁמַע עַד וּבִשְׁעָרֶיךָ. דּוּכְסוּסְטוֹס, כְּדֵי לִכְתֹּב עָלָיו מְזוּזָה. נְיָר--כְּדֵי לִכְתֹּב עָלָיו שְׁתֵּי אוֹתִיּוֹת שֶׁלְּקֶשֶׁר הַמּוֹכְסִין, שְׁהֶן גְּדוֹלוֹת מֵאוֹתִיּוֹת שֶׁלָּנוּ. הַמּוֹצִיא קֶשֶׁר מוֹכְסִין--חַיָּב, אַף עַל פִּי שֶׁכְּבָר הֶרְאָהוּ לַמּוֹכֵס וְנִפְטַר בּוֹ: שֶׁהֲרֵי רְאָיָה הוּא לְעוֹלָם. הַמּוֹצִיא שְׁטָר פָּרוּעַ, וּנְיָר מָחוּק--כְּדֵי לִכְרֹךְ עַל פִּי צְלוֹחִית קְטַנָּה שֶׁלְּפַלְיָטוֹן; וְאִם יֵשׁ בַּלֹּבֶן שֶׁלּוֹ כְּדֵי לִכְתֹּב שְׁתֵּי אוֹתִיּוֹת שֶׁלְּקֶשֶׁר מוֹכְסִין, חַיָּב.
טז הַמּוֹצִיא בְּהֵמָה חַיָּה וָעוֹף--אַף עַל פִּי שְׁהֶן חַיִּים, חַיָּב. אֲבָל אָדָם חַי, אֵינוּ מַשּׂאוּי; וְאִם הָיָה כָּפוּת אוֹ חוֹלֶה, הַמּוֹצִיא אוֹתוֹ חַיָּב. וְהָאִשָּׁה מְדַדָּה אֶת בְּנָהּ, בִּזְמָן שֶׁנּוֹטֵל אַחַת וּמַנִּיחַ אַחַת.
יז הַמּוֹצִיא תִּינוֹק חַי, וְכִיס תָּלוּי בְּצַוָּארוֹ--חַיָּב מִשּׁוֹם הַכִּיס, שְׁאֵין הַכִּיס טְפֵלָה לַתִּינוֹק; אֲבָל אִם הוֹצִיא אֶת הַגָּדוֹל, אַף עַל פִּי שְׁהוּא מְלֻבָּשׁ בְּכֵלָיו וְטַבְּעוֹתָיו בְּיָדוֹ--פָּטוּר, שֶׁהַכֹּל טְפֵלָה לוֹ. הָיוּ כֵּלָיו מְקֻפָּלִין עַל כְּתֵפוֹ--הַנּוֹשֵׂא אוֹתוֹ, חַיָּב.
יח הַמּוֹצִיא חָגָב חַי, כָּל שְׁהוּא; וּמֵת, כִּגְרֹגֶּרֶת. צִפֹּרֶת כְּרָמִים, בֵּין חַיָּה בֵּין מֵתָה--כָּל שְׁהוּא, מִפְּנֵי שֶׁמַּצְנִיעִין אוֹתָהּ לִרְפוּאָה; וְכֵן כָּל כַּיּוֹצֶא בָּהּ. הַמֵּת, וְהַנְּבֵלָה, וְהַשֶּׁרֶץ--כְּשֵׁעוּר טֻמְאָתָן, כָּךְ שֵׁעוּר הוֹצָאָתָן: מֵת וּנְבֵלָה, בְּכַזַּיִת; וְשֶׁרֶץ, כַּעֲדָשָׁה.
יט הָיָה שָׁם כַּזַּיִת מְצֻמְצָם, וְהוֹצִיא מִמֶּנּוּ כַּחֲצִי זַיִת--חַיָּב, שֶׁהֲרֵי הוֹעִיל בְּמַעֲשָׂיו: שֶׁנִּתְמַעַט הַשֵּׁעוּר מִלְּטַמֵּא. אֲבָל אִם הוֹצִיא כַּחֲצִי זַיִת מִכַּזַּיִת וּמֶחְצָה, פָּטוּר. וְכֵן כָּל כַּיּוֹצֶא בְּזֶה, בִּשְׁאָר הַטְּמָאוֹת.
כ בַּמֶּה דְּבָרִים אֲמוּרִים שְׁאֵינוּ חַיָּב אֵלָא עַל הוֹצָאַת כַּשֵּׁעוּר, בְּשֶׁהוֹצִיא סְתָם; אֲבָל הַמּוֹצִיא לְזֶרַע, אוֹ לִרְפוּאָה, אוֹ לְהַרְאוֹת מִמֶּנּוּ דֻּגְמָה, וּלְכָל כַּיּוֹצֶא בְּזֶה--חַיָּב בְּכָל שְׁהוּא.
כא הַמַּצְנִיעַ דָּבָר לִזְרִיעָה, אוֹ לִרְפוּאָה, אוֹ לְדֻגְמָה, וְשָׁכַח לְמַה הִצְנִיעוֹ, וְהוֹצִיאוֹ סְתָם--חַיָּב עָלָיו בְּכָל שְׁהוּא, שֶׁעַל דַּעַת מַחְשָׁבָה רִאשׁוֹנָה הוֹצִיא; וּשְׁאָר הָאָדָם, אֵין חַיָּבִין עָלָיו אֵלָא בְּשֵׁעוּרוֹ. זָרַק זֶה שֶׁהוֹצִיא כְּבָר לְתוֹךְ הָאוֹצָר--אַף עַל פִּי שֶׁמְּקוֹמוֹ נִכָּר, כְּבָר בָּטְלָה מַחְשַׁבְתּוֹ הָרִאשׁוֹנָה; לְפִיכָּךְ אִם חָזַר וְהִכְנִיסוֹ, אֵינוּ חַיָּב עַד שֶׁיַּכְנִיס כַּשֵּׁעוּר.
כב דָּבָר שְׁאֵין דֶּרֶךְ בְּנֵי אָדָם לְהַצְנִיעוֹ וְאֵינוּ רָאוּי לְהַצְנִיעַ, כְּגוֹן דַּם הַנִּדָּה--אִם הִצְנִיעוֹ אֶחָד וְהוֹצִיאוֹ, חַיָּב; וּשְׁאָר הָאָדָם, פְּטוּרִין עָלָיו, שְׁאֵין חַיָּבִין אֵלָא עַל הוֹצָאַת דָּבָר הַכָּשֵׁר לְהַצְנִיעַ, וּמַצְנִיעִין כָּמוֹהוּ.
כג הַמּוֹצִיא חֲצִי שֵׁעוּר, פָּטוּר; וְכֵן כָּל הָעוֹשֶׂה מִמְּלָאכָה מִן הַמְּלָאכוֹת חֲצִי שֵׁעוּר, פָּטוּר. הוֹצִיא חֲצִי שֵׁעוּר וְהִנִּיחוֹ, וְחָזַר וְהוֹצִיא הַחֲצִי הָאַחֵר--חַיָּב; וְאִם קָדַם וְהִגְבִּיהַּ הַחֲצִי הָרִאשׁוֹן, קֹדֶם הַנָּחַת הַחֲצִי הַשֵּׁנִי--נַעֲשָׂה כְּמִי שֶׁנִּשְׂרַף, וּפָטוּר. הוֹצִיא חֲצִי שֵׁעוּר וְהִנִּיחוֹ, וְחָזַר וְהוֹצִיא חֲצִי אַחֵר וְהִעְבִירוֹ עַל הָרִאשׁוֹן בְּתוֹךְ שְׁלוֹשָׁה--חַיָּב, שֶׁהַמַּעְבִיר כְּמִי שֶׁנָּח עַל גַּבֵּי מַשְׁהוּ; אֲבָל אִם זְרָקוֹ--אֵינוּ חַיָּב, עַד שֶׁיָּנוּחַ שָׁם עַל גַּבֵּי מַשְׁהוּ.
כד הוֹצִיא חֲצִי שֵׁעוּר, וְחָזַר וְהוֹצִיא חֲצִי שֵׁעוּר בְּהֶעְלֵם אֶחָד--לִרְשׁוּת אַחַת, חַיָּב. לִשְׁתֵּי רְשִׁיּוֹת, אִם יֵשׁ בֵּינֵיהֶן רְשׁוּת שֶׁחַיָּבִין עָלֶיהָ--פָּטוּר; הָיְתָה בֵּינֵיהֶן כַּרְמְלִית--הֲרֵי הֶן כִּרְשׁוּת אַחַת, וְחַיָּב חַטָּאת.
כה הַמּוֹצִיא פָּחוּת מִכַּשֵּׁעוּר, וְקֹדֶם שֶׁיַּנִּיחוֹ נִתְפַּח וְחָזַר כַּשֵּׁעוּר, וְכֵן הַמּוֹצִיא כַּשֵּׁעוּר, וְקֹדֶם שֶׁהִנִּיחַ צָמַק וְחָזַר פָּחוּת מִכַּשֵּׁעוּר--פָּטוּר.
כו הַמּוֹצִיא כִּגְרֹגֶּרֶת לַאֲכִילָה, וְצָמְקָה קֹדֶם הַנָּחָה, וְחָשַׁב עָלֶיהָ לִזְרִיעָה אוֹ לִרְפוּאָה, שְׁאֵינוּ צָרִיךְ שֵׁעוּר--הֲרֵי זֶה חַיָּב, כְּמַחְשַׁבְתּוֹ שֶׁלְּעֵת הַנָּחָה. הוֹצִיא פָּחוּת מִכִּגְרֹגֶּרֶת לִזְרִיעָה, וְקֹדֶם הַנָּחָה חָזַר וְחָשַׁב לַאֲכִילָה--פָּטוּר; וְאִם תָּפְחָה קֹדֶם הַנָּחָה וְנַעֲשָׂת כִּגְרֹגֶּרֶת קֹדֶם שֶׁיִּמָּלֵךְ עָלֶיהָ לַאֲכִילָה, חַיָּב, שֶׁאַפִלּוּ לֹא חָשַׁב, הָיָה מִתְחַיֵּב עַל מַחְשֶׁבֶת הַהוֹצָאָה.
כז הוֹצִיא כִּגְרֹגֶּרֶת לַאֲכִילָה, וְצָמְקָה וְחָזְרָה וְתָפְחָה קֹדֶם הַנָּחָה--הֲרֵי זֶה סְפֵק אִם נִדְחָה, אוֹ לֹא נִדְחָה. זָרַק כַּזַּיִת אֹכָלִין לְבַיִת טָמֵא, וְהִשְׁלִים כַּזַּיִת זֶה לְאֹכָלִים שֶׁהָיוּ שָׁם וְנַעֲשָׂה הַכֹּל כַּבֵּיצָה--הֲרֵי זֶה סְפֵק אִם נִתְחַיַּב עַל כַּזַּיִת, מִפְּנֵי שֶׁהִשְׁלִים הַשֵּׁעוּר לְעִנְיַן טֻמְאָה, אוֹ לֹא נִתְחַיַּב.
כח הַמּוֹצִיא פָּחוּת מִכַּשֵּׁעוּר--אַף עַל פִּי שֶׁהוֹצִיאוֹ בִּכְלִי, פָּטוּר: שֶׁהַכְּלִי טְפֵלָה לוֹ, וְאֵין כַּוָּנָתוֹ לְהוֹצָאַת הַכְּלִי, אֵלָא לְהוֹצָאַת מַה שֶׁבְּתוֹכוֹ, וַהֲרֵי אֵין בּוֹ כַּשֵּׁעוּר. לְפִיכָּךְ אִם הוֹצִיא אָדָם חַי שְׁאֵינוּ כַּפּוֹת בַּמִּטָּה--פָּטוּר אַף עַל הַמִּטָּה, שֶׁהַמִּטָּה טְפֵלָה לוֹ. וְכֵן כָּל כַּיּוֹצֶא בְּזֶה. הַמּוֹצִיא קֻפַּת הָרוֹכְלִים--אַף עַל פִּי שֶׁיֵּשׁ בָּהּ מִינִין הַרְבֵּה, וְאַפִלּוּ הוֹצִיאָן בְּתוֹךְ כַּפּוֹ--אֵינוּ חַיָּב אֵלָא אַחַת: שֵׁם הוֹצָאָה אֶחָד הוּא.